b'\n_START_ARTICLE_\nSelkouni\n_START_PARAGRAPH_\nSelkouni (my\xc3\xb6s selv\xc3\xa4uni, kirkas uni ja lucid-uni, engl. lucid dream) on unta, jota n\xc3\xa4hdess\xc3\xa4\xc3\xa4n henkil\xc3\xb6 tiedostaa n\xc3\xa4kev\xc3\xa4ns\xc3\xa4 unta. Useimmiten selkounessa pystyt\xc3\xa4\xc3\xa4n my\xc3\xb6s jossain m\xc3\xa4\xc3\xa4rin vaikuttamaan unen sis\xc3\xa4lt\xc3\xb6\xc3\xb6n, esimerkiksi liikkumaan unimaailmassa oman mielen mukaan tai vuorovaikuttamaan unihahmojen kanssa. Selkounet koetaan usein l\xc3\xa4hes yht\xc3\xa4 aidon tuntuisiksi kuin valveilla tehdyt havainnot._NEWLINE_Jotkut haluavat n\xc3\xa4hd\xc3\xa4 selkounia siit\xc3\xa4 syyst\xc3\xa4, ett\xc3\xa4 unessa fysikaaliset ja sosiaaliset rajoitukset eiv\xc3\xa4t p\xc3\xa4de, vaan erityisesti kontrolloidun unen aikana henkil\xc3\xb6 voi muun muassa lent\xc3\xa4\xc3\xa4, taikoa, tai muuten muokata ymp\xc3\xa4rist\xc3\xb6\xc3\xa4\xc3\xa4n "ajatuksen voimalla", tavata uudelleen henkil\xc3\xb6it\xc3\xa4 muistoistaan, toteuttaa seksuaalisuuttaan, harrastaa tavallista todentuntuisempaa mielikuvaharjoittelua ja tutkiskella mielikuvituksensa tuotteita hyvin konkreettisesti._NEWLINE_Selkounia on k\xc3\xa4ytetty apuna esimerkiksi painajaisten ja kroonisen kivun hoidossa. Selkounien uusia hy\xc3\xb6dynt\xc3\xa4mistapoja tutkitaan edelleen.\n_START_SECTION_\nSis\xc3\xa4lt\xc3\xb6\n_START_PARAGRAPH_\nToisin kuin tavallisessa unessa, jossa tapahtumat hyv\xc3\xa4ksyt\xc3\xa4\xc3\xa4n, selkounen n\xc3\xa4kij\xc3\xa4 oivaltaa, ett\xc3\xa4 kokemuksen t\xc3\xa4ytyy olla unta. Selkounen n\xc3\xa4kij\xc3\xa4 tarkastelee kokemustaan selkounen aikana kriittisesti tai analyyttisesti. Selkounen n\xc3\xa4kij\xc3\xa4 voi tarkoituksellisesti tulla unessa tietoiseksi, h\xc3\xa4n voi tarkastella omaa ajatteluaan ja ohjata toimintaansa unen aikana sek\xc3\xa4 arvioida sit\xc3\xa4 ja oppia reaktioistaan._NEWLINE_Selkounessa esiintyy useimmiten jokin ep\xc3\xa4tavallinen havainto tai kokemus. Selkounikokemukset riippuvat paljon siit\xc3\xa4, mit\xc3\xa4 selkounen n\xc3\xa4kij\xc3\xa4 tilanteelta odottaa. Jos uneksija muuttaa odotuksiaan, my\xc3\xb6s kokemus voi muuttua. My\xc3\xb6s se, mihin uneksija p\xc3\xa4\xc3\xa4tt\xc3\xa4\xc3\xa4 unen aikana keskitty\xc3\xa4, muokkaa kokemusta._NEWLINE_Selkounen n\xc3\xa4keminen voi tuntua seikkailulta ja antaa vapauden kokemuksia, euforiaa, hallinnantunnetta, energiaa ja tietoisuuden tunnetta. Suurin osa selkounen n\xc3\xa4kij\xc3\xb6ist\xc3\xa4 on pit\xc3\xa4nyt selkounissaan hauskaa. Yli puolet kertoo muuttaneensa selkounensa aikana painajaisiaan. Vajaa kolmasosa on k\xc3\xa4ytt\xc3\xa4nyt selkouniaan ongelmanratkaisuun, luovaan toimintaan ja taitojen harjoittamiseen._NEWLINE_Selkounessa kohdattavat niin sanotut unihahmot voivat edustaa unenn\xc3\xa4kij\xc3\xa4lle h\xc3\xa4nt\xc3\xa4 itse\xc3\xa4\xc3\xa4n tai jotain muuta, kuten piirteit\xc3\xa4, asioita tai toisia ihmisi\xc3\xa4. Unenn\xc3\xa4kij\xc3\xa4 saattaa kyet\xc3\xa4 luomaan unihahmon tyhj\xc3\xa4st\xc3\xa4 esimerkiksi oman tunteensa tai ajattelutapansa muodoksi. Unihahmo voi my\xc3\xb6s olla unenn\xc3\xa4kij\xc3\xa4lle tuttu edesmennyt ihminen. Unihahmot saattavat joskus vaihtaa ulkoasuaan toistuvasti tai n\xc3\xa4ytt\xc3\xa4\xc3\xa4 erikoisilta. Joskus unihahmot k\xc3\xa4ytt\xc3\xa4ytyv\xc3\xa4t kuin niill\xc3\xa4 olisi oma tietoisuus, ja ne voivat puhua ja k\xc3\xa4ytt\xc3\xa4yty\xc3\xa4 loogisesti sek\xc3\xa4 ilment\xc3\xa4\xc3\xa4 omia pyrkimyksi\xc3\xa4 ja tunteita. Jotkin unihahmot toimivat luovilla, itsen\xc3\xa4isill\xc3\xa4 ja odottamattomilla tavoilla, ja ne saattavat jopa vastustaa sit\xc3\xa4, ett\xc3\xa4 niit\xc3\xa4 kutsutaan unihahmoiksi. Monesti unihahmo kuitenkin vastaa kysymyksiin tyhj\xc3\xa4ll\xc3\xa4 katseella tai arvoituksellisesti. Unenn\xc3\xa4kij\xc3\xa4 voi vuorovaikuttaa ja keskustella unihahmojen kanssa sek\xc3\xa4 pyyt\xc3\xa4\xc3\xa4 niit\xc3\xa4 tekem\xc3\xa4\xc3\xa4n asioita. Er\xc3\xa4\xc3\xa4ss\xc3\xa4 tutkimuksessa er\xc3\xa4s selkounenn\xc3\xa4kij\xc3\xa4 kertoi unihahmonsa oppineen matemaattisten teht\xc3\xa4vien ratkaisua harjoittelemalla.\n_START_SECTION_\nKesto\n_START_PARAGRAPH_\nSelkouni kest\xc3\xa4\xc3\xa4 useimmilla aluksi alle viisi minuuttia mutta kokemuksen ja harjoittelun my\xc3\xb6t\xc3\xa4 joskus yli viisitoista minuuttia, pisimmill\xc3\xa4\xc3\xa4n l\xc3\xa4hes tunnin. Selkounesta voi her\xc3\xa4t\xc3\xa4 itsest\xc3\xa4\xc3\xa4n tai kehottamalla itse\xc3\xa4\xc3\xa4n her\xc3\xa4\xc3\xa4m\xc3\xa4\xc3\xa4n. Joskus unenn\xc3\xa4kij\xc3\xa4 kokee valeher\xc3\xa4\xc3\xa4misen, kunnes oivaltaa unen yh\xc3\xa4 jatkuvan. Joillakin selkouni p\xc3\xa4\xc3\xa4ttyy joskus unen hajoamiseen, ja henkil\xc3\xb6 huomaa olevansa tietoisena s\xc3\xa4ken\xc3\xb6iv\xc3\xa4n mustassa tyhj\xc3\xa4ss\xc3\xa4 tilassa.\n_START_SECTION_\nYleisyys\n_START_PARAGRAPH_\nPsykologian opiskelijoilla eri maissa tehdyiss\xc3\xa4 kyselytutkimuksissa selkounia kertoi n\xc3\xa4hneens\xc3\xa4 47\xe2\x80\x9382 prosenttia vastaajista. Toistuvasti selkounia kertoi n\xc3\xa4kev\xc3\xa4ns\xc3\xa4 20 prosenttia. Brittil\xc3\xa4isist\xc3\xa4 lapsista 44 prosenttia kertoi n\xc3\xa4hneens\xc3\xa4 v\xc3\xa4hint\xc3\xa4\xc3\xa4n yhden selkounen, ja saksalaisista lapsista ja nuorista noin 51 prosenttia kertoi n\xc3\xa4hneens\xc3\xa4 selkounta. Sukupuolten v\xc3\xa4lill\xc3\xa4 ei ole havaittu eroa selkounien n\xc3\xa4kemisen m\xc3\xa4\xc3\xa4r\xc3\xa4ll\xc3\xa4, joskin naisilla on tapana kertoa unistaan useammin kuin miehill\xc3\xa4._NEWLINE_Jotkut ihmiset ovat n\xc3\xa4hneet selkounia lapsuudestaan asti. Toiset ovat alkaneet n\xc3\xa4hd\xc3\xa4 selkounia vasta keski-ik\xc3\xa4isin\xc3\xa4 esimerkiksi tehty\xc3\xa4\xc3\xa4n henkisi\xc3\xa4 harjoituksia.\n_START_SECTION_\nAivojen toiminta selkounen aikana\n_START_PARAGRAPH_\nSelkounitilassa on samanaikaisesti niin unitilan kuin valvetilankin piirteit\xc3\xa4, ja se eroaa niist\xc3\xa4 kummastakin. Aivotutkimusten mukaan selkounen aikana aivoissa esiintyy samanaikaista toimintaa sek\xc3\xa4 unenn\xc3\xa4k\xc3\xb6\xc3\xb6n liittyviss\xc3\xa4 ett\xc3\xa4 tietyiss\xc3\xa4 valveilla oloon liittyviss\xc3\xa4 aivojen osissa._NEWLINE_Kun ihminen siirtyy tavallisesta unesta selkounitilaan, aivojen perustoiminta s\xc3\xa4ilyy samanlaisena. Joidenkin isoaivokuoren alueiden toiminta kuitenkin lis\xc3\xa4\xc3\xa4ntyy merkitt\xc3\xa4v\xc3\xa4sti, kuten oikeanpuoleisen dorsolateraalisen etuotsalohkon kuoren sek\xc3\xa4 etuotsalohkon etuosan. N\xc3\xa4m\xc3\xa4 osat yhdistyv\xc3\xa4t yleens\xc3\xa4 itsearviointiin sek\xc3\xa4 tunteiden ja ajatusten k\xc3\xa4sttelyyn. My\xc3\xb6s itsen havainnointiin liitetyss\xc3\xa4 p\xc3\xa4\xc3\xa4lakilohkon etukiilassa esiintyy erityist\xc3\xa4 aktiivisuutta._NEWLINE_Selkounen aikana aivoissa esiintyy gamma-aaltoja, kun taas tavallisessa unessa esiintyy theta-aaltoja. Selkounen aikana on mitattu valvetilaakin korkeampia aivoaaltojen taajuuksia, mik\xc3\xa4 selitt\xc3\xa4\xc3\xa4 sen, miksi jotkut selkounenn\xc3\xa4kij\xc3\xa4t sanovat toisinaan kokeneensa olleensa selkounen aikana enemm\xc3\xa4n \xe2\x80\x9chereill\xc3\xa4\xe2\x80\x9d kuin valvetilassa ollessaan.\n_START_SECTION_\nTutkimus\n_START_PARAGRAPH_\nSelkounta tutki tieteellisesti ensimm\xc3\xa4isen\xc3\xa4 englantilainen tutkija Keith Hearne vuonna 1975. H\xc3\xa4n asetti selkounia n\xc3\xa4kev\xc3\xa4n koehenkil\xc3\xb6n silmille unilaboratoriossa REM-liikkeit\xc3\xa4 mittaavat anturit ja neuvoi t\xc3\xa4m\xc3\xa4n liikuttamaan silmi\xc3\xa4\xc3\xa4n tietyll\xc3\xa4 tavalla n\xc3\xa4hdess\xc3\xa4\xc3\xa4n selkounta. Kun koehenkil\xc3\xb6 muisti tutkimussuunnitelman ja liikutti silmi\xc3\xa4\xc3\xa4n, samanaikaisesti tehdyt mittaukset vahvistivat, ett\xc3\xa4 h\xc3\xa4nen kehonsa oli unitilassa vaikka mieli olikin tietoinen. Kun Stanfordin yliopiston tohtorikoulutettava Stephen LaBerge toisti tutkimuksen itsell\xc3\xa4\xc3\xa4n v\xc3\xa4h\xc3\xa4n my\xc3\xb6hemmin, selkounitutkimus oli n\xc3\xa4in k\xc3\xa4ynnistynyt, ja sen tuloksia alettiin julkaista tiedelehdiss\xc3\xa4.\n_START_SECTION_\nSelkounien harjoittelu\n_START_PARAGRAPH_\nSelkounien n\xc3\xa4kemist\xc3\xa4 ja niiden esiintymisen yleisyytt\xc3\xa4 on mahdollista harjoitella. Selkounien harjoittelijat pyrkiv\xc3\xa4t aluksi kehitt\xc3\xa4m\xc3\xa4\xc3\xa4n tavallisten unien muistamiskykyj\xc3\xa4\xc3\xa4n esimerkiksi muistelemalla uniaan heti her\xc3\xa4tty\xc3\xa4\xc3\xa4n, pit\xc3\xa4m\xc3\xa4ll\xc3\xa4 unip\xc3\xa4iv\xc3\xa4kirjaa tai sanelemalla unensa sanelulaitteeseen._NEWLINE_Selkounitekniikoita on useita, ja ne vaativat harjoittelemista. Carlos Castanedan esittelem\xc3\xa4ss\xc3\xa4 tekniikassa henkil\xc3\xb6 suggestoi ennen nukahtamista itsens\xc3\xa4 n\xc3\xa4kem\xc3\xa4\xc3\xa4n unessaan omat k\xc3\xa4tens\xc3\xa4. Kun h\xc3\xa4n sitten ensi kertaa n\xc3\xa4kee unessa k\xc3\xa4tens\xc3\xa4, h\xc3\xa4n on pystynyt ohjailemaan untaan. Niin sanotussa unimerkkitekniikassa unenn\xc3\xa4kij\xc3\xa4 etsii unestaan \xe2\x80\x9cunimerkkej\xc3\xa4\xe2\x80\x9d, ep\xc3\xa4tavallisia piirteit\xc3\xa4, joista h\xc3\xa4n oivaltaa n\xc3\xa4kev\xc3\xa4ns\xc3\xa4 unta. Henkil\xc3\xb6 voi my\xc3\xb6s yritt\xc3\xa4\xc3\xa4 kehitt\xc3\xa4\xc3\xa4 tietoista mielentilaansa unessaan ja opettaa itsens\xc3\xa4 kysym\xc3\xa4\xc3\xa4n itselt\xc3\xa4\xc3\xa4n unen aikana, \xe2\x80\x9cN\xc3\xa4enk\xc3\xb6 unta vai en? Mist\xc3\xa4 tied\xc3\xa4n sen?\xe2\x80\x9d_NEWLINE_Tutkija Stephen LaBergen kehitt\xc3\xa4m\xc3\xa4ss\xc3\xa4 MILD-tekniikassa (Mnemonic Induction of Lucid Dreams) vahvistetaan muistamisen aikomusta. Henkil\xc3\xb6 pyrkii y\xc3\xb6ll\xc3\xa4 her\xc3\xa4tess\xc3\xa4\xc3\xa4n palauttamaan viimeksi n\xc3\xa4kem\xc3\xa4ns\xc3\xa4 unen tarkasti mieleens\xc3\xa4. H\xc3\xa4n kuvittelee, ett\xc3\xa4 olisi tullut jossain vaiheessa unta tullut tietoiseksi, ja p\xc3\xa4\xc3\xa4tt\xc3\xa4\xc3\xa4 tulla tietoiseksi seuraavassa n\xc3\xa4kem\xc3\xa4ss\xc3\xa4\xc3\xa4n unessa._NEWLINE_WILD-tekniikoiden (Wake Initiated Lucid Dream) tarkoitus on auttaa siirtym\xc3\xa4\xc3\xa4n suoraan valveilta selkouneen._NEWLINE_FILD-tekniikassa (Finger Initiated Lucid Dream) henkil\xc3\xb6 laittaa kellon h\xc3\xa4lytt\xc3\xa4m\xc3\xa4\xc3\xa4n tai yritt\xc3\xa4\xc3\xa4 jollain muulla tavalla her\xc3\xa4tt\xc3\xa4\xc3\xa4 itsens\xc3\xa4 REM:in aikana ja her\xc3\xa4tess\xc3\xa4\xc3\xa4n rentoutuu ja alkaa n\xc3\xa4pyttelem\xc3\xa4\xc3\xa4n etu- ja keskisormeaan hitaasti kuin soittaisi pianoa. _NEWLINE_Nukkumaanpaluu-tekniikassa her\xc3\xa4t\xc3\xa4\xc3\xa4n pari tuntia normaalia aikaisemmin, ajatellaan selkounia noin puolen tunnin ajan ja nukahdetaan uudelleen aikomuksella tulla seuraavassa unessa tietoiseksi._NEWLINE_Selkouni voi j\xc3\xa4\xc3\xa4d\xc3\xa4 lyhyeksi esimerkiksi jos unenn\xc3\xa4kij\xc3\xa4 innostuu unesta liikaa. Selkounta voi yritt\xc3\xa4\xc3\xa4 vakauttaa ja pitkitt\xc3\xa4\xc3\xa4 unen aikana erilaisilla menetelmill\xc3\xa4, kuten kiinnitt\xc3\xa4m\xc3\xa4ll\xc3\xa4 huomion k\xc3\xa4siins\xc3\xa4, kuvittelemalla py\xc3\xb6riv\xc3\xa4ns\xc3\xa4 oman pituusakselinsa ymp\xc3\xa4ri, tarttumalla unikehoonsa, tai sulkemalla unikehonsa silm\xc3\xa4t tai kaatumalla taaksep\xc3\xa4in.\n_START_SECTION_\nHenkisyydess\xc3\xa4 ja uskonnossa\n_START_PARAGRAPH_\nSelkounitila voi aiheuttaa unenn\xc3\xa4kij\xc3\xa4lle syv\xc3\xa4llisi\xc3\xa4 ja mystisi\xc3\xa4 kokemuksia esimerkiksi omasta merkityksest\xc3\xa4 ja ykseyden tunteesta kaikkeen olevaiseen. Jotkut kertovat k\xc3\xa4ytt\xc3\xa4v\xc3\xa4ns\xc3\xa4 selkounia apuna henkiseen kasvuun._NEWLINE_Selkounet ovat osa edistynytt\xc3\xa4 tiibetinbuddhalaista meditaatiota ja unijoogaa, jonka p\xc3\xa4\xc3\xa4tekniikka selkounet ovat. Selkounien n\xc3\xa4kemist\xc3\xa4 pidet\xc3\xa4\xc3\xa4n yhten\xc3\xa4 v\xc3\xa4yl\xc3\xa4n\xc3\xa4 henkiseen kasvuun my\xc3\xb6s esimerkiksi suufilaisuudessa, taolaisuudessa, hindulaisuudessa ja monessa shamaaniperinteess\xc3\xa4._NEWLINE_L\xc3\xa4nsimaisista moderneista kirjailijoista maagisia tulkintoja aiheesta on esitt\xc3\xa4nyt kirjoissaan muun muassa Carlos Castaneda.\n_START_SECTION_\nElokuvissa\n_START_PARAGRAPH_\nSelkouniaiheisia tai selkounen kaltaisista tapahtumista kertovia tunnettuja elokuvia ovat esimerkiksi Matrix (1999), Inception (2010), Vanilla Sky (2001), The Science of Sleep (2006), Tahraton mieli (2004) ja The Good Night (2007).'